### Resume

Foreningen Gauerslund Padel fik på Byrådets møde den 30. marts 2022, sag 75, bevilget en kommunal lånegaranti på 866.247 kr. til anlæggelse af to padelbaner. De to padelbaner ønskes anlagt på [adresse] grund, og foreningen Gauerslund Padel ansøger også om et tilskud i form af vederlagsfri grundleje. Såfremt tilskuddet bevilges vil det kommunale tilsyn, Ankestyrelsen, efterfølgende skulle godkende tilskuddet efter lånebekendtgørelsen.

### Sagsfremstilling

Foreningen Gauerslund Padels formål er, i henhold til foreningens vedtægter, at skabe gode rammer for padelforeningslivet i Vejle Kommune, herunder i træningsaktiviteter og turneringer. Foreningen skal eje og drive padelanlægget, idet padelanlægget stilles til rådighed for medlemmernes idrætsaktiviteter.

Foreningen og padelanlægget skal bidrage til at skabe gode rammer Gauerslund Padels mange medlemmer. Padelanlægget kan dog også benyttes af andre foreninger, institutioner, skoler. Ved en opløsning af Gauerslund Padel kan Gauerslund Padels eventuelle formue alene udloddes til de almennyttige idrætsforeninger med tilknytning til [adresse].

Byrådet besluttede på deres møde den 30. marts 2022, sag 75, at bevilge Gauerslund Padel en kommunal lånegaranti på 866.247 kr. til anlæggelse af to padelbaner, under forudsætning af, at foreningen endeligt stiftes, og at denne lovligt kan modtage kommunal støtte. Foreningen er nu stiftet, og det er forvaltningens vurdering, at foreningen kan modtage kommunal støtte med hjemmel i de ulovfæstede regler om kommunens opgavevaretagelse, kommunalfuldmagten.

De to padelbaner ønskes anlagt på [adresse] grund, en del af matr. nr. 7x, Gauerslund By Gauerslund, beliggende på adressen [adresse] 11, 7080 Børkop (ved [adresse] og [adresse]).

Gauerslund Padel ansøger dels om tilladelse til at opføre banerne på [adresse] grund, og dels om et tilskud i form af vederlagsfri grundleje. Såfremt tilskuddet bevilges vil det kommunale tilsyn, Ankestyrelsen, efterfølgende skulle godkende tilskuddet, jf. lånebekendtgørelsens § 13.

Der foreligger ikke en sagkyndig vurdering af markedslejen for den kommunale grund, hvorfor størrelsen på markedslejen og dermed støtten er ukendt.

Padelbanerne udgør et samlet areal på 1.144 m2, og ønskes anlagt bagved den nye hal i [adresse]. Placeringen fremgår med rødt rids på det vedlagte kortbilag. Det bemærkes, at placeringen afviger fra den placering der fremgår af foreningens ansøgning. Forklaringen på dette følger nedenfor.

Vejle Kommune har, i forbindelse med halprojektet i [adresse], i forvejen anlagt en padelbane ved [adresse] (placeringen der fremgår med blåt på kortbilaget). Padelbanen har vist sig at være mere brugt end først antaget, hvilket betyder at banen ikke kan rumme den kapacitet der efterspørges. Derfor har foreningen Gauerslund Padel ansøgt om at opføre to nye padelbaner. Hvis foreningen opfører to nye padelbaner ved siden af den nuværende padelbane vil det ødelægge synergien i området i forhold til udefitness, parkour og skolens aktiviteter. Foreningen har derfor, sammen med repræsentanter fra Teknik & Miljø, kigget på fem forskellige muligheder for en samlet placering af padelanlæggene. Den på kortbilaget med rødt fremhævede placering blev vurderet til at være den bedste løsning for både skolen, foreninger og fritidslivet i [adresse]. Det bemærkes, at der på placeringen er plads til både den eksisterende beachvolleybane og [adresse].

Der er, som en del af helhedsplanen for området i [adresse], afsat midler i realiseringspuljen i Teknik og Miljø til at flytte kommunens eksisterende padelbane, således at denne bane placeres ved siden af de to nye baner som Gauerslund Padel anlægger. Arealet hvorpå den eksisterende bane for nuværende ligger skal, efter flytningen af banen, anvendes til hockeybane til brug for skolen og foreningslivet, hvorfor der ligeledes i realiseringspuljen er afsat midler til to hockeymål.

Forvaltningen har haft kontakt til [adresse] i [adresse], og skolen har ingen indsigelser mod forandringerne.

Forvaltningen har udarbejdet vedlagte udkast til 10-årig brugsretsaftale mellem Vejle Kommune og Gauerslund Padel vedrørende foreningens brug af kommunens grund, hvoraf detaljerne om brugsretten fremgår. Det bemærkes, at Gauerslund Padel vil skulle ansøge om byggetilladelse for at opnå en endelig tilladelse til at opføre padelanlæggene på kommunens grund.

### Klima og resiliensvurdering

Ingen bemærkninger.

### Sagens videre forløb

Sagen skal efterfølgende behandles af Økonomiudvalget og Byrådet.

### Historik

Kultur- og Sundhedsdirektøren indstiller, 16. august 2022, pkt. 134:

at Foreningen Gauerslund Padel må opføre to padelbaneanlæg på en del af [adresse] grund som beskrevet i sagsfremstillingen, såfremt foreningen kan opnå byggetilladelse til det, og

at Foreningen Gauerslund Padel bevilges et tilskud i form af vederlagsfri grundleje til at opføre to padelanlæg på [adresse] grund i henhold til sagsfremstillingen.

Beslutning fra Kultur- og Idrætsudvalget, 16. august 2022, pkt. 134:

Anbefales. Otto Lassen deltog ikke i sagens behandling.

Beslutning fra Økonomiudvalget, 22. august 2022, pkt. 170:

Anbefales.

### Beslutning

Godkendt.